ગુજરાતમાં હુમલો કરવાની મેલી મુરાદ સાથે બે આતંકવાદીઓ ગુજરાતમાં આવે છે. જોકે તે પોતાનો ઇરાદો પાર પાડે એ પહેલાં પોલીસના હાથમાં ઝડપાઈ જાય છે. આ બન્ને આતંકવાદીઓ પાસેથી માહિતી ઓકાવવાનું કામ બે જાંબાઝ મુસ્લિમ પોલીસ-ઑફિસરને સોંપવામાં આવે છે, જે આતંકવાદીઓને ટૉર્ચર કરીને તેમની પાસેથી માહિતી કઢાવવાનું શરૂ કરે છે; પણ એ દરમ્યાન વિરોધ પક્ષ આ આખા મુદ્દાને ચીફ મિનિસ્ટર વિરુદ્ધ હથિયાર તરીકે વાપરે છે અને ચીફ મિનિસ્ટર કોમવાદી છે એવો આરોપ લગાવે છે. આખી પરિસ્થિતિ જોઈ, સમજીવિચારીને ચીફ મિનિસ્ટર પેલા બન્ને ઑફિસરની પાસેથી ઇન્ક્વાયરી પાછી ખેંચી લે છે, પણ વાત ત્યારે વણસે છે જ્યારે બદલો લેવાની ભાવનાથી પેલા ઑફિસર આતંકવાદીઓને લઈને ભાગી જાય છે. બસ, ચીફ મિનિસ્ટર પર પસ્તાળ પડે છે અને ચીફ મિનિસ્ટરની હાલત કફોડી થઈ જાય છે. હવે તેમણે પોતાનો જાન બચાવવાનો છે તો સાથોસાથ પદ પણ બચાવવાનું છે, શાખ પણ બચાવવાની છે અને ગુજરાતને પણ સલામત રાખવાનું છે. દેશનો પ્રત્યેક નાગરિક પહેલાં ભારતીય છે અને એ પછી એનો ધર્મ કે જાતિ આવે છે એ વાત ફિલ્મના કેન્દ્રબિન્દુમાં છે.